Document ID: 32007D0847

KOMISSION PÄÄTÖS,
tehty 6 päivänä joulukuuta 2007,
poikkeuksen myöntämisestä Kroatiasta tai entisestä Jugoslavian tasavallasta Makedoniasta peräisin olevia Vitis L. -suvun kasveja, lukuun ottamatta hedelmiä, koskeviin neuvoston direktiivin 2000/29/EY tiettyihin säännöksiin
(tiedoksiannettu numerolla K(2007) 5897)
(2007/847/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 15 artiklan 1 kohdan,
sekä katsoo seuraavaa:
(1)
Direktiivin 2000/29/EY mukaisesti kolmansista maista peräisin olevia Vitis L. -suvun kasveja, lukuun ottamatta hedelmiä, ei periaatteessa saa tuoda yhteisöön.
(2)
Slovenia on pyytänyt poikkeuslupaa sallia tilapäisesti Kroatiasta tai entisestä Jugoslavian tasavallasta Makedoniasta peräisin olevien Vitis L. -suvun kasvien, lukuun ottamatta hedelmiä, maahantuonti, jotta erikoistuneilla taimitarhoilla olisi mahdollisuus lisätä kyseisiä kasveja yhteisössä ennen kuin kasvit viedään myöhemmin takaisin Kroatiaan tai entiseen Jugoslavian tasavaltaan Makedoniaan.
(3)
Komissio katsoo, että kasvien tai kasvituotteiden haitallisten organismien leviämisen vaaraa ei ole, jos Kroatiasta tai entisestä Jugoslavian tasavallasta Makedoniasta peräisin oleviin Vitis L. -suvun kasveihin, lukuun ottamatta hedelmiä, sovelletaan tässä päätöksessä asetettuja erityisedellytyksiä.
(4)
Jäsenvaltioilla olisi siksi oltava mahdollisuus sallia kyseisten kasvien tuonti alueelleen tilapäisesti ja erityisedellytyksiä noudattaen.
(5)
Lupa olisi evättävä, jos todetaan, että tässä päätöksessä vahvistetut erityisedellytykset eivät riitä estämään haitallisten organismien kulkeutumista yhteisöön tai että niitä ei ole noudatettu.
(6)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poiketen siitä, mitä direktiivin 2000/29/EY 4 artiklan 1 kohdassa ja sen liitteessä III olevan A osan 15 kohdassa säädetään, jäsenvaltioilla on lupa sallia Kroatiasta tai entisestä Jugoslavian tasavallasta Makedoniasta peräisin olevien Vitis L. -suvun kasvien, lukuun ottamatta hedelmiä, jäljempänä ’kasvit’, tuonti alueelleen yhteisön alueella varttamiseksi.
Poikkeuksen edellytyksenä on, että kasveihin sovelletaan direktiivin 2000/29/EY liitteissä I ja II säädettyjen vaatimusten lisäksi tämän päätöksen liitteessä olevia ehtoja.
Poikkeuksen edellytyksenä on, että kasvit tuodaan yhteisöön seuraavina ajanjaksoina:
a)
1 päivän tammikuuta 2008 ja 30 päivän huhtikuuta 2008 välisenä aikana;
b)
1 päivän tammikuuta 2009 ja 30 päivän huhtikuuta 2009 välisenä aikana;
c)
1 päivän tammikuuta 2010 ja 30 päivän huhtikuuta 2010 välisenä aikana.
2 artikla
1. Niiden jäsenvaltioiden, jotka hyödyntävät 1 artiklassa tarkoitettua poikkeusta, on toimitettava komissiolle ja muille jäsenvaltioille:
a)
tiedot tämän päätöksen nojalla tuotujen kasvien määristä sekä
b)
yksityiskohtainen tekninen selvitys liitteen 6 kohdassa tarkoitetuista virallisista tarkastuksista.
Edellä tarkoitetut tiedot ja selvitys on toimitettava 1 artiklan a kohdassa tarkoitetun tuonnin osalta viimeistään 15 päivänä marraskuuta 2008, 1 artiklan b kohdassa tarkoitetun tuonnin osalta viimeistään 15 päivänä marraskuuta 2009 ja 1 artiklan c kohdassa tarkoitetun tuonnin osalta viimeistään 15 päivänä marraskuuta 2010.
2. Kaikkien jäsenvaltioiden, joissa kasveja vartetaan tuonnin jälkeen, on niin ikään toimitettava komissiolle ja muille jäsenvaltioille yksityiskohtainen tekninen selvitys liitteessä olevan 8 kohdan b alakohdassa tarkoitetuista virallisista tarkastuksista ja testeistä.
Edellä tarkoitetut tiedot ja selvitys on toimitettava 1 artiklan a kohdassa tarkoitetun tuonnin osalta viimeistään 15 päivänä marraskuuta 2008, 1 artiklan b kohdassa tarkoitetun tuonnin osalta viimeistään 15 päivänä marraskuuta 2009 ja 1 artiklan c kohdassa tarkoitetun tuonnin osalta 15 päivänä marraskuuta 2010.
3 artikla
Jäsenvaltioiden on ilmoitettava komissiolle ja muille jäsenvaltioille välittömästi kaikista niiden alueelle tämän päätöksen nojalla tuoduista lähetyksistä, joiden todettiin myöhemmin olevan tämän päätöksen vastaisia.
4 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä joulukuuta 2007.

Labels: 16
3
6
18
15